PATVIRTINTA

 Pandėlio universalaus daugiafunkcio centro

 direktorės 2019 m. rugsėjo 30 d. įsakymu Nr.V-4

**VAIKŲ PRIĖMIMO Į ROKIŠKIO RAJONO PANDĖLIO UNIVERSALAUS DAUGIAFUNKCIO CENTRO IKIMOKYKLINIO IR PRIEŠMOKYKLINIO UGDYMO GRUPES IR GRUPIŲ KOMPLEKTAVIMO TVARKOS APRAŠAS**

I SKYRIUS

 BENDROSIOS NUOSTATOS

1. Vaikų priėmimo į Rokiškio rajono Pandėlio universalaus daugiafunkcio centro (toliau – Centras), ikimokyklinio ir priešmokyklinio ugdymo grupes ir grupių komplektavimo tvarkos aprašas (toliau – Aprašas) reglamentuoja vaikų priėmimą, tėvų (kitų teisėtų atstovų) prašymų pateikimo ir registravimo, informavimo apie priėmimą, grupių komplektavimo tvarką.

2. Aprašas parengtas vadovaujantis Lietuvos Respublikos švietimo įstatymu, Lietuvos Higienos normomis, reglamentuojančiomis ikimokyklinio ir priešmokyklinio ugdymo programų vykdymo bendruosius sveikatos reikalavimus, kitais teisės aktais .

3. Aprašo paskirtis – nustatyti vaikų priėmimo į Centrą tvarką, užtikrinant pageidaujančių lankyti ikimokyklinio ir priešmokyklinio ugdymo grupes prieinamumą, vaikų apskaitą bei visuomenės informavimą apie laisvas vietas ikimokyklinio ugdymo grupėse.

4. Aprašo nuostatomis vadovaujasi Centro pedagogai, vykdantys ikimokyklinio ir priešmokyklinio ugdymo programas, vaikų tėvai (globėjai).

**II SKYRIUS**

 **PRAŠYMŲ PATEIKIMAS IR JŲ REGISTRAVIMAS**

5. Prašymų dėl vaiko priėmimo į Centro ikimokyklines ir priešmokyklinę grupes pateikimas:

5.1. pagal Aprašo 1priede pateiktą formą tėvai (globėjai) prašymus pateikia atvykę į Centrą;

5.2. gautus tėvų (globėjų) prašymus tą pačią dieną Centro direktorės pavaduotoja ikimokykliniam ir priešmokykliniam ugdymui užregistruoja Tėvų (globėjų) prašymų dėl vaikų priėmimo į ikimokyklines ir priešmokyklinę grupę registracijos žurnale;

5.3. prašymai dėl vaikų priėmimo einamiems mokslo metams priimami iki gegužės 1 d.;

5.4. prašymų formos yra skelbiamos Centro interneto svetainėje.

6. Priimant prašymus dėl vaikų priėmimo į Centrą mokslo metų pradžiai yra sudaromi du sąrašai:

6.1. pagal prašymo registracijos datą;

6.2. pagal pirmumo teisę suteikiančias priežastis laikantis registracijos datos.

7. Tėvai (globėjai), pateikę prašymą priimti vaiką į Centrą, turi teisę gauti informaciją apie grupių skaičių, laisvų vietų grupėse skaičių, teikiamas ugdymo, socialines ar kitas paslaugas.

8. Tėvų (globėjų) prašyme turi būti nurodoma:

8.1. vieno iš tėvų (globėjų) vardas ir pavardė, deklaruotos ir gyvenamosios vietos adresas, telefonas, elektroninis paštas;

8.2. vaiko vardas ir pavardė, gimimo metai;

8.3. pageidavimas lankyti Centrą ir lankymo pradžios data;

8.4. duomenys, apie pirmenybę priimant vaiką į Centrą (pagal Aprašo 19 punktą);

9. Prašymą dėl vaiko išbraukimo iš grupės sąrašų, tėvai (globėjai) teikia Centro direktorei ne vėliau kaip paskutinę lankytiną dieną. Jei vaikas nuo einamųjų metų rugsėjo 1 d. pageidauja nebelankyti, apie tai tėvai raštu turi pranešti ne vėliau kaip iki rugpjūčio 31 d.

10. Jei tėvai (globėjai) pageidauja prašyme nurodytą vaiko lankymo pradžios datą pakeisti, turi pateikti rašytinį paaiškinimą (laisva forma). Prašymo pateikimo data laikoma pirmojo prašymo data.

11. Už prašymuose nurodytų duomenų teisingumą atsako tėvai (globėjai).

III SKYRIUS

 VAIKŲ PRIĖMIMAS

12. Į Centro priešmokyklinę ir ikimokyklines grupes priimant vaikus laikomasi nuostatos, kad vaiko ir vieno iš tėvų (globėjų) deklaruota gyvenamoji vieta turi būti Rokiškio savivaldybės teritorijoje.

13. Vaikai, registruoti kitose savivaldybėse, į grupes priimami tuo atveju, jei į Centrą priėmus visus pageidaujančius lankyti Rokiškio rajono savivaldybės teritorijoje registruotus vaikus yra laisvų vietų.

14. Jei Centre yra laisvų vietų, kitų savivaldybių teritorijose gyvenantys vaikai gali būti priimami, kurių tėvai dirba Rokiškio savivaldybės teritorijoje esančiose įstaigose, įmonėse ir kt. Tėvai (globėjai) rašydami prašymus turi pateikti rašytinę arba elektroninę pažymą iš darbovietės.

15. Vaikų priėmimą naujiems mokslo metams į Centrą vykdo komisija, kurios sudėtį tvirtina Pandėlio universalaus daugiafunkcio centro direktorė.

16. Vaikų priėmimo į Centro priešmokyklinio ir ikimokyklinio ugdymo grupes tvarką ir priėmimo komisijos sudėtį, į kurią turi įeiti tėvų atstovas (-ai), tvirtina direktorė.

17. Pagrindinis vaikų priėmimas į Centrą naujiems mokslo metams (t. y. nuo rugsėjo 1 d.) vykdomas kasmet birželio 15-20 d. iš vaikų, registruotų iki birželio 15 d. Pakartotinis vaikų priėmimas vykdomas paskutinę rugpjūčio mėnesio savaitę ta pačia tvarka, kaip išdėstyta 6 ir 22 punktuose (sąrašai sudaromi iš prašymų, kurie yra registruoti nuo birželio 16 d.)

18. Pirmumo teisę suteikiančios priežastys:

18.1. Įstaigą lanko kiti tos pačios šeimos vaikai;

18.2. vaikams, turintiems negalią ar specialiųjų ugdymosi poreikių;

18.3. vaikams, kurių vienam iš tėvų (globėjų) nustatytas 0-55 procentų darbingumo lygis;

18.4. vaikams, kai vienas iš tėvų miręs arba teismo keliu nenustatyta tėvystė, teismo pripažintas dingusiu be žinios ar nežinia kur esančiu, teismo pripažintas neveiksniu arba atlieka laisvės atėmimo bausmę pataisos įstaigose, vienam iš tėvų neterminuotai apribota valdžia;

18.5. vaikams iš šeimų, priskiriamų socialiai remtinų šeimų grupei;

18.6. vaikams iš šeimų, auginančių 3 ir daugiau vaikų iki 18 metų arba iki 24 metų (kai mokosi pagal nuosekliojo mokymosi programas);

18.7. vaikams, kuriems nustatyta laikinoji ar nuolatinė globa;

18.8. vaikams, kurių vienas iš tėvų (globėjų) yra moksleivis ar studentas ir mokosi švietimo įstaigose pagal nuosekliojo mokymosi programas;

18.9. vaikams, kurių vienas iš tėvų atlieka profesinę karo tarnybą;

19. Vaikai į Centrą priimami be eilės:

19.1. kuriems Rokiškio savivaldybės Vaiko gerovės komisijos nutarimu skirtas privalomas ikimokyklinis ugdymas arba vaikas auga šeimoje, kuriai yra teikiamos socialinės paslaugos seniūnijos, kurios teritorijoje gyvena vaikas, teikimu;

19.2. augantys šeimose, patekusiose į krizinę situaciją;

20. Vaikai į grupes priimami tokia eilės tvarka: du vaikai iš sąrašo, kuriems taikoma pirmenybė ir du vaikai, neturintys pirmenybės. Toliau eilės sudarymas kartojamas ta pačia tvarka.

21. Dokumentai, įrodantys pirmumo teisę suteikiančias priežastis, pateikiami iki birželio 15 d. Nepateikus dokumentų, pirmumo teisė panaikinama.

22. Vaikai, pageidaujantys Centrą lankyti vėliau negu rugsėjo mėnesį:

22.1. jei yra laisvų vietų, einamaisiais mokslo metais vaikai priimami iki gegužės 1 d.

23. Ugdytis pagal ikimokyklinio ugdymo programas priimami vaikai nuo 1,5 metų iki 5(6) metų amžiaus.

24. Ugdytis pagal priešmokyklinio ugdymo programas priimami vaikai, kuriems tais kalendoriniais metais sueina 6 metai. Priešmokyklinis ugdymas gali būti teikiamas anksčiau tėvų (globėjų) prašymu teisės aktų nustatyta tvarka.

25. Vaikui iš šeimos, kuriai yra teikiamos socialinės paslaugos, Rokiškio savivaldybės vaiko gerovės komisijos nutarimu gali būti skiriamas privalomas ikimokyklinis ugdymas.

26. Tėvai (globėjai), gavę pranešimą apie vaiko priėmimą nuo einamųjų metų rugsėjo 1 d., privalo atvykti į Centrą iki rugsėjo 3 d. patvirtinti vaiko atvykimą ir pateikti dokumentus.

27. Tėvams (globėjams) iki rugsėjo 3 d., nepatvirtinus vaiko atvykimo ir nepateikus reikiamų dokumentų, vaikas netenka vietos Centre. Kandidato statusas atstatomas tėvams (globėjams) pateikus naują prašymą.

28. Tėvai (globėjai) negalintys atvykti į Centrą dėl pateisinamų priežasčių (ligos, išvykę) patvirtinti, kad jų vaikas lankys, apie tai turi informuoti Centro direktorę.

29. Tėvai (globėjai), atvykę į Centrą, direktorės pavaduotojai ikimokykliniam ir priešmokykliniam ugdymui turi pateikti:

29.1. nustatytos formos Vaiko sveikatos pažymėjimą (iki kol bus įdiegta Vaikų sveikatos stebėsenos informacinė sistema ikimokyklinio ugdymo įstaigose);

29.2. gimimo liudijimą (jo kopiją);

29.3. atvykus iš kitos Įstaigos, pažymą apie atsiskaitymą už vaiko išlaikymą toje Įstaigoje.

30. Vaikas laikomas priimtu, kai Centro direktorė priėmimą patvirtina įsakymu, su tėvais (globėjais) sudaro dvišalę vaiko ugdymo sutartį dviem vienodą juridinę galią turinčiais egzemplioriais, po vieną kiekvienai šaliai.

31. Švietimo santykiai prasideda nuo pirmos vaiko ugdymo dienos Centre. Sudarius ugdymo sutartį, suformuojama vaiko asmens byla, vaikas įregistruojamas Mokinių registre.

32. Vaikas laikomas išbrauktu iš Centro ir jo vieta neišsaugoma:

32.1. tėvams (globėjams) raštu atsisakius lankyti;

32.2. Centro direktorės teikimu, kai vaikas nelankė daugiau kaip 50 proc. lankytinų dienų per mėnesį be nepateisinamos priežasties, prieš tai įspėjus tėvus (globėjus) raštu;

32.3. Centro direktorės teikimu, kai tėvai (globėjai) du mėnesius iš eilės nesumokėjo už suteiktas paslaugas. Apie šį sprendimą praėjus mėnesiui Centro direktorė tėvus įspėja raštu.

33. Tėvams (globėjams) pateikus argumentuotą raštišką prašymą (tėvo ar mamos vaiko priežiūros ar auginimo atostogos, vaiko šeimai laikinai pakeitus gyvenamąją vietą ir kt.) vaiko ikimokyklinės grupės lankymas gali būti atidėtas ne ilgesniam kaip vienerių metų laikotarpiui.

34. Išbraukus vaiką iš grupės sąrašų, jo asmens byla lieka Centre. Gavus pranešimą iš kitos Įstaigos, kurioje vaikas tęsia ugdymą, jai išsiunčiamos prašomų dokumentų kopijos.

35. Po pagrindinio vaikų priėmimo sudaromas Pageidaujančių lankyti vėliau vaikų sąrašas. Į šį sąrašą įtraukiami vaikai, kurių tėvų (globėjų) prašyme nurodyta lankymo pradžios data yra vėlesnė negu einamųjų mokslo metų rugsėjo mėnuo.

IV SKYRIUS

 GRUPIŲ KOMPLEKTAVIMAS

36. Ikimokyklinio ugdymo grupės formuojamos iš to paties arba skirtingo amžiaus vaikų. Priešmokyklinio ugdymo grupės formuojamos iš 5/6 metų amžiaus vaikų.

37. Grupių vaikų sąrašai turi būti sudaromi neviršijant Lietuvos Higienos normos nustatyto vaikų skaičiaus:

37.1. nuo 2 iki 3 metų – ne daugiau kaip 15 vaikų;

37.2. nuo 3 metų iki pradinio ugdymo pradžios – ne daugiau kaip 20 vaikų;

38. Vienas sutrikusio intelekto, kurčias, neprigirdintis, aklas, silpnaregis, turintis judesio ir padėties, kompleksinių elgesio, žymių kalbos ir komunikacijos sutrikimų, neįgalus vaikas integruotai ugdomas Centro ikimokyklinio ir priešmokyklinio ugdymo bendrosios paskirties grupėse, prilyginamas dviem tos grupės vaikams, todėl atitinkamai mažinamas tos grupės tipui nustatytas vaikų skaičius.

39. Komplektuojant ikimokyklinio ugdymo grupes siekiama, kad grupių sąrašuose būtų tais pačiais kalendoriniais metais gimę vaikai. Esant laisvoms vietoms ir poreikiui, gali būti priimti metais jaunesni/vyresni vaikai. Taip pat tėvams (globėjams) pageidaujant jaunesni broliai ar seserys, gali būti ugdomi toje pačioje grupėje, išskyrus priešmokyklinio ugdymo grupėje.

40. Nesukomplektavus grupės iš tais pačiais kalendoriniais metais gimusių ar metais jaunesnių vyresnių vaikų, sudaromos mišraus amžiaus vaikų grupės.

41. Priešmokyklinio ugdymo mišrioje grupėje gali būti ugdomi 5–6/7 metų vaikai.

42. Ikimokyklinio ugdymo grupės vaikai mokslo metų eigoje gali būti perkeliami iš vienos grupės į kitą siekiant išlaikyti panašų vaikų skaičių grupėse.

43. Vaikai paskirstomi pagal tai, kiek yra laisvų vietų kiekvienoje Centro vaikų grupėje ir atsižvelgiant į tėvų (globėjų) pageidaujamą. Vaikų paskirstymas į grupes įforminamas vaikų priėmimo komisijos posėdžio protokoliniu nutarimu.

V SKYRIUS

 BAIGIAMOSIOS NUOSTATOS

44. Dėl Aprašo taikymo kilę ginčai sprendžiami Lietuvos Respublikos teisės aktų nustatyta tvarka.

45. Aprašas gali būti keičiamas ar papildomas Centro tarybos iniciatyva.

46. Aprašas skelbiamas Centro interneto svetainėje.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_